SRCE POGREŠA DOM

Kot vsako nedeljo v tednu je ždel na podstrešju. Sam, popolnoma sam, zato da si malo zbistri misli. Postalo mu je dolgčas, zato je začel stikati po dedkovih starinah. Z visoke lesene omare je s svojo ročico obrisal prah. Prav kmalu je na zgornji polici zagledal staro škatlo. Segel je po njej, saj so bili na njej narisani piškoti. Z omare je zletelo še nekaj stvari, iz škatle pa so se stresle stare fotografije neznanih oseb. Ves ropot je slišal dedek in takoj prihitel na podstrešje.

»Kaj se je zgodilo?!« zgroženo vpraša dedek. »Nič,« odgovori vnuk. »Hej, kdo je ona?« »Tvoja babi,« žalostno odgovori dedek. »Oprosti,« reče vnuk. »Nič hudega, saj nisi mogel vedeti. Veš, z babico sva se spoznala v tujih krajih, tudi ona je bila Slovenka. V tistih časih, ko sem živel in delal v tujini, sem močno pogrešal domačijo, starše, svoje brate in sestre in tisti sveži gorski zrak. Zelo rad sem zahajal v gore, ki jih sedaj vsakodnevno opazujem z okna svoje sobe. Nisem bil alpinist, kakor Stane Belak, vendar sem bil že takrat domoljub.« »Kaj to pomeni? Ali to pomeni, da poznaš zastavo in znaš na pamet vseh sedem kitic Prešernove Zdravljice?« »Seveda ne,« odvrne dedek. »Ali to pomeni, da če te zanima glasba, boš pa vedel vse o tem? Seveda ne boš, saj nikoli ne veš vsega.« Vnuk je čudno in malo postrani pogledal dedka, saj mu ni bilo jasno, kaj mu želi povedati. »Veš, to ni navadna zastava, to je zastava, ki plapola v tvojem srcu.«

Dedek je svojega vnuka vzel v naročje in nadaljeval: »Veš, tale škatla, to so moji spomini. Imel sem jo vedno nekje blizu sebe. Tujina mi je dajala zaslužek, nikoli pa mi ni mogla dati tistega, kar mi daje moja domovina. Moje misli in srce so bili vedno v tem prelepem kamniškem kotu, kot ga opeva avtor pesmi Veselo v Kamnik…. Ni minil dan, da se ne bi v mislih sprehodil po ulicah Kamnika, čez Žale in jo mahnil proti Kamniški Bistrici, pa malo v hribe, da se naužijem čudovitega razgleda.«

Dedek vzame iz škatle novo fotografijo in vpraša vnuka: »Ali ti je zgradba na tej fotografiji kaj znana?« »Ja, saj to je moja šola, Osnovna šola Toma Brejca.« »Tudi v tvoji šoli so bile in so še v duhu domoljubja vzgojene mnoge generacije. Upam, da bodo znale mlajše generacije spoštovati in ceniti slovensko državo, jezik, kulturo in naravne lepote, ki so nam dane.« »Tole je pa slika mojega prijatelja in slikarja Bogdana Potnika. Zelo rad in zelo realistično nariše pokrajino.« »Hej, tole zgradbo pa poznam, to je Mali grad!« »Točno tako. Pa poznaš legendo o Veroniki, ženski s kačjim repom? Še čaka na svojega rešitelja, da bi preklicala urok. To je ta, ki je jezno udarila s pestjo v zid, kjer se še danes pozna vdolbina.« »Točno, sedaj sem se spomnil!« »Česa, Andrej?« ga vpraša dedek. »Nekje sem slišal za Rudolfa Maistra. Kdo je to?« »To je slovenski borec za severno mejo Slovenije, pisal pa je tudi pesmi, takšne domoljubne. Najlepša po mojem mnenju je tista z naslovom Naprej. General Rudolf Maister je imel podoben pogled na svet kot jaz. Veš, ne glede na to kaj se nam pripeti v življenju, moramo iti naprej,« odgovori dedek. »Kakšen si bil kot otrok, dedek? Si že takrat poznal vse te znane osebe?« »Ah, seveda ne. Veliko sem jih spoznal skozi leta in po pripovedih drugih. Zgodbe so mi povedali znanci s planin in kakšni pastirji, pa seveda tudi moj oče in mama.

Moj oče mi je pripovedoval o Petru Pavlu Glavarju, ki so ga kot dojenčka našli pred komendsko graščino.

Tudi on je bil velik domoljub. Sokrajanom je zapustil čudovito knjižnico v Komendi, ki si jo bova enkrat ogledala. Ko boš malo večji, si boš lahko prebral knjigo Ivana Sivca, v kateri opisuje življenje in delo Petra Pavla Glavarja.« »Kaj počiva na zgornji polici?« začudeno vpraša vnuk. »To je radio. Nisem prepričan, če še deluje. Čakaj.« Dedek popravi anteno in prinese nov zavojček baterij. »Še danes se spomnim, kako smo se skrivali in tekli med koruzo in kako smo odhiteli v mesto. Res je, da smo se skupaj podili po travnikih in imeli brezskrbno otroštvo, nato pa je prišla vojna. Na, čisto vedno mi mora nekdo ali nekaj pokvariti veselje. Povem ti, da kadar sem bil žalosten, sem to čustvo izlil na papir ali pa sem poslušal tale radio, prav tega, ki ga držim v rokah.« Kmalu se je zaslišalo hreščanje in iz radia so se slišale prve razločne besede, predvajali so deklamacijo Prešernove Zdravljice. »Našo himno je napisal France Prešeren!« ponosno pove Andrej. »Prav imaš. Kmalu bo Prešernov dan, veš. O tem boš več zvedel na šolski proslavi. Andrej, predlagam, da se sprehodiva po Kamniku, po znameniti Šutni, potem pa jo mahneva na Stari grad. Pokazal ti bom planine, po katerih sem vandral in če bova imela srečo, bova v daljavi videla Letališče Jožeta Pučnika.« »Jaz sem za, pojdiva!« navdušeno odgovori vnuk. Tako sta zapustila prašno podstrešje in se odpravila proti Kamniku.

Kdo ve, kaj se skriva na podstrešju moje babice in dedka. Morda se nekega dne tudi sama odpravim tja in oko vržem na zaprašeno skrinjo in v njej najdem kakšne stare črno-bele fotografije svojih prednikov, ki so bili prav gotovo veliki domoljubi.

Eva Lap, 9. b